**Heribert Barrera i Costa**, nado en Barcelona o 6 de xullo de 1917 e finado na mesma cidade o 27 de agosto de 2011 foi un químico, político catalán, e primeiro presidente do Parlamento de Cataluña dos tempos da recuperación democrática. Era fillo de Martí Barrera, quen fora deputado no Parlamento catalán e conseller da Generalitat de Cataluña.

Traxectoria
-----------

Barrera licenciouse en química pola Universidade de Barcelona nos tempos da II República Española. En 1934 entra a formar parte da Federació Nacional d'Estudiants de Catalunya e do Bloc Escolar Nacionalista. dúas organizacións xuvenís do nacionalismo catalán. En 1935 ingresa nas Mocidades de Esquerra Republicana de Catalunya. Cando estoura a guerra civil española alístase co bando republicano, e loita na Fronte do Ebro formando parte da artillaría. Meses antes do triunfo do bando liderado polo xeneral Franco, en febreiro de 1939, Barrera exíliase a Francia, onde permanecerá ata o ano 1952.

Nos anos corenta e cincuenta séguese formando, e á licenciatura en químicas suma a de matemáticas e a de enxeñaría química pola Universidade de Montpellier e o doutoramento en física pola Sorbona de París. Posteriormente convértese en profesor axudante da facultade de Ciencias da Universidade de Montpellier, onde imparte a materia de electroquímica. Foi agregado de investigación do Centre National de la Recherche Scientifique francés, a máxima institución investigadora de Francia, e bolseiro posdoutoral na Universidade de New Hampshire. Nestes primeiros anos contribúe a reorganizar Esquerra Republicana de Catalunya no exilio, e cando regresa a Cataluña, no interior, de forma clandestina.

En 1952 volve a Barcelona como profesor de química inorgánica na Universidade Autónoma de Barcelona e no ano 1970 consegue a cátedra. Durante ese tempo foi autor de artigos científicos en revistas internacionais, así como de política na prensa catalá e internacional. En 1949 recibiu o premio Prat de la Riba do Institut d'Estudis Catalans por unha pescuda sobre a síntese dos ácidos arilalifáticos.

En 1976 convértese no máximo dirixente de ERC en Cataluña e o secretario xeral do partido. En 1977 ingresa como membro do Consell Català del Moviment Europeu e nese mesmo ano resulta elixido deputado no Congreso dos Deputados, pola circunscrición de provincia de Barcelona, o único da súa candidatura, fronte aos 11 que colleita a candidatura centrista de Jordi Pujol. En 1980, porén, e tamén á fronte da súa formación, consegue 14 escanos nas eleccións ao Parlamento catalán, co que abandona as Cortes de Madrid, onde é substituído por Josep Pi-Sunyer. Na constitución da cámara catalá foi elixido presidente do Parlamento de Cataluña, o primeiro da restauración da democracia.

Nas eleccións catalás de 1984 ERC sofre unha severa derrota ao perder a metade dos votos e 9 de 14 deputados, quedando só con 5, entre eles, o do propio Barrera, que encabezaba a candidatura por Barcelona. En 1987 abandona a secretaría xeral de ERC, e permanecerá apartado da política ata que en 1991 regrese para encabezar a candidatura de ERC ao Parlamento Europeo, onde sae elixido eurodeputado. Tamén nese ano, 1991, pasa a ocupar o cargo honorífico de presidente de Esquerra, onde permanecerá durante catro anos, ata 1995..

Ao abandonar Bruxelas en 1994, Barrera pasa a ocupar un papel discreto e de honra na política catalá, con espazados posicionamentos públicos. En 2001 publica o libro *Què pensa Heribert Barrera?*, onde sinalaba que a inmigración facía perigar o futuro de Cataluña. O propio Barrera moderou estes pareceres en entrevistes posteriores. En 2009 Barrera expresou publicamente o seu afastamento das posicións da dirección da súa formación, ERC, e sen deixar de militar nela apoiou publicamente a escisión, partidaria dunha aceleración das propostas independentistas, encabezada por Joan Carretero.

O 10 de xullo de 2010, Barrera encabezou, a canda outros líderes políticos cataláns históricos e contemporáneos (José Montilla, Pasqual Maragall, Jordi Pujol, Ernest Benach e Joan Rigol) unha manifestación pro-autonomista de grande relevancia en Cataluña, baixo o lema *Som una nació. Nosaltres decidim* (Somos unha nación. Nosoutros decidimos).

Galardóns
---------

* (2000). Medalla de Honra do Parlamento de Cataluña.
* Presidente da Societat Catalana de Ciències Físiques, Químiques i Matemàtiques e da sección de ciencias do Institut d'Estudis Catalans. Membro da Societé Française de Chimie e da American Chemical Society. Presidente do Club d'Amics de la Unesco de Barcelona, presidente (1989-1997) e presidente de honra do Ateneu Barcelonès e presidente da Associació d'Antics Diputats al Parlament de Catalunya (1997-2003). Membro do consello consultivo de Òmnium Cultural..

Notas
-----

1. ↑  Mor l'històric Heribert Barrera, epuntl primer president del Parlament restaurat, Diari Ara, 27 de agosto de 2011.
2. 1 2  Un segle de lluita en tots els fronts, Diari Ara, 27 de agosto de 2011.
3. ↑  Mor Heribert Barrera, després d'una vida de lluita nacional, *El Punt Avui*, 28 de agosto de 2011.
4. 1 2 3 4  Heribert Barrera i Costa Arquivado 30 de maio de 2020 en Wayback Machine. *Enciclopèdia*. Barcelona: Grup Enciclopèdia Catalana
5. 1 2 3 4 5 6 7  El caràcter republicà, *El Punt Avui*, 28 de agosto de 2011.
6. 1 2  Heribert Barrera i Costa (1980 - 1984) Arquivado 08 de marzo de 2012 en Wayback Machine. Web do Parlamento de Cataluña.
7. ↑  Es mor Heribert Barrera Arquivado 18 de setembro de 2011 en Wayback Machine. *Vilaweb*, 27 de agosto de 2011.
8. ↑  Carod-Rovira demana a Barrera que aturi en les seves declaracions Arquivado 12 de decembro de 2011 en Wayback Machine. *Vilaweb*, 2 de marzo de 2001.
9. ↑  Èxit incontestable d'una jornada històrica Arquivado 13 de xullo de 2010 en Wayback Machine. *VilaWeb*, 10/9/2010.

Véxase tamén
------------

### Bibliografía

* VILA, Enric. *Què pensa Heribert Barrera?*. Barcelona: Edicions Proa, 2001.
* SINCA, Genís. *Heribert Barrera, l'últim republicà*. Columna Edicions, 2006.

### Ligazóns externas

* Heribert Barrera i Costa, biografía na web do Parlamento de Cataluña.
* Heribert Barrera a *(S)avis* de TV3.

|  |  |  |
| --- | --- | --- |
| Predecesor:**Francesc Farreres** |  **Generalitat de CataluñaPresidente do Parlamento de Cataluña** 1980 – 1984 | Sucesor:**Miquel Coll** |

|  |  |
| --- | --- |
| Control de autoridades | 
* Wd: Q1823644
* WorldCat
* VIAF: 81728941
* BNE: XX1094772
* BNF: 12669726h
* CANTIC: a10046811
* Dialnet: 1766305
* FAST: 1773294
* GEC: 0007926
* GND: 137552564
* IMDb: nm0056889
* ISNI: 0000000078231176
* LCCN: n78077861
* SUDOC: 067724116

 |